b"\n_START_ARTICLE_\nFormula 2 Bahrainin Grand Prix 2017\n_START_SECTION_\nAika-ajo\n_START_PARAGRAPH_\nPaalupaikalle kauden avauskilpailuun ajoi Prema-tallin Charles Leclerc. Toiseksi ajoi Leclercin tallikaveri Antonio Fuoco, mutta h\xc3\xa4n sai kolmen l\xc3\xa4ht\xc3\xb6ruudun rangaistuksen estelty\xc3\xa4\xc3\xa4n Russian Time-tallin Artjom Markelovia. Fuocon rangaistuksen siivitt\xc3\xa4m\xc3\xa4n\xc3\xa4 Rapax'n Nyck de Vries nousi toiseen ruutuun, Ardenin Norman Nato kolmanteen ruutuun ja Russian Timen Luca Ghiotto nelj\xc3\xa4nteen l\xc3\xa4ht\xc3\xb6ruutuun._NEWLINE_Nabil Jeffri t\xc3\xb6rm\xc3\xa4si aika-ajojen lopussa Racing Engineering-kuljettaja Gustav Maljaan, jonka seurauksena molempien ajot j\xc3\xa4iv\xc3\xa4t kesken. Malja sai kolarista viiden l\xc3\xa4ht\xc3\xb6ruudun rangaistuksen ja l\xc3\xa4hti kilpailuun ruudusta 17:s, Jeffrin takaa._NEWLINE_Sean Gelael, Sergio Canamasas ja Stefano Coletti saivat my\xc3\xb6s viisi ruutua rangaistusta, koska eiv\xc3\xa4t hiljent\xc3\xa4neet tarpeeksi virtuaalisen turva-auton aikana, joka johtui Jeffrin ja Maljan kolaroinnista.\n_START_SECTION_\n1. Kilpailu (Lauantain kilpailu, 32 kierrosta)\n_START_PARAGRAPH_\nCharles Leclerc piti startissa paikkansa, mutta joutui parin ajetun kierroksen j\xc3\xa4lkeen taipumaan Norman Natolle, joka siirtyi kilpailun k\xc3\xa4rkeen. Leclerc kuittasi my\xc3\xb6hemmin k\xc3\xa4rkipaikan takaisin. Nato pys\xc3\xa4htyi kierrosta aiemmin kuin Leclerc ja onnistui ohittamaan Leclercin, h\xc3\xa4nen varikolta ulostulokierroksellaan, mutkassa nelj\xc3\xa4. Artjom Markelov pys\xc3\xa4htyi pari kierrosta Leclerci\xc3\xa4 ja Natoa my\xc3\xb6hemmin, mutta pystyi pit\xc3\xa4m\xc3\xa4\xc3\xa4n kolmannen sijansa, jolle h\xc3\xa4n oli noussut startissa l\xc3\xa4hdetty\xc3\xa4\xc3\xa4n kilpailuun ruudusta seitsem\xc3\xa4n._NEWLINE_Nicholas Latifi rikkoi etusiipens\xc3\xa4 mutkassa nelj\xc3\xa4 t\xc3\xb6rm\xc3\xa4tty\xc3\xa4\xc3\xa4n Alexander Albonin per\xc3\xa4\xc3\xa4n. Sean Gelael ajoi kahdesti ylinopeutta varikkosuoralla, joista h\xc3\xa4n k\xc3\xa4rsi varikonl\xc3\xa4piajorangaistuksen ja viiden sekunnin aikarangaistuksen. Markelov nousi toisella stintill\xc3\xa4\xc3\xa4n sijalta kolme kilpailun k\xc3\xa4rkeen, ajaen jopa nelj\xc3\xa4 sekuntia Leclerci\xc3\xa4 ja Natoa kovempia kierrosaikoja. Markelov voitti kilpailun ja otti kilpailun nopeimmasta kierroksesta kaksi lis\xc3\xa4pistett\xc3\xa4 (Stefano Coletti ajoi nopeimman kierrosajan, mutta ei sijoittunut kymmenen parhaan joukkoon, jolloin h\xc3\xa4n ei saanut kahta lis\xc3\xa4pistett\xc3\xa4). Toiseksi ajoi Norman Nato ja kolmanneksi Charles Leclerc F2-debyytiss\xc3\xa4\xc3\xa4n. Kaikki 20 kilpailuun l\xc3\xa4htenytt\xc3\xa4 kuljettajaa ajoivat ruutulipulle, joista Louis Del\xc3\xa9traz viimeisen\xc3\xa4, h\xc3\xa4nen sammutettuaan autonsa jo l\xc3\xa4ht\xc3\xb6ruudukkoon kilpailun startissa. S\xc3\xa9rgio Sette C\xc3\xa2mara sai kilpailun j\xc3\xa4lkeen viiden sekunnin aikarangaistuksen.\n_START_SECTION_\n2. Kilpailu (Sunnuntain kilpailu, 23 kierrosta)\n_START_PARAGRAPH_\nNobuharu Matsushita joutui l\xc3\xa4htem\xc3\xa4\xc3\xa4n varikkosuoralta kilpailuun. H\xc3\xa4n olisi muutoin l\xc3\xa4htenyt paalupaikalta. Ensimm\xc3\xa4isell\xc3\xa4 kierroksella Luca Ghiotto piti k\xc3\xa4rkipaikkansa, kun taas Norman Nato osui yhteen Oliver Rowlandin kanssa, ja Naton rengas puhkesi ja ranskalainen joutui keskeytt\xc3\xa4m\xc3\xa4\xc3\xa4n kilpailun jo ensimm\xc3\xa4isell\xc3\xa4 kierroksella auton liu'uttua ratareunuksiin. Turva-auto tuli radalle. Charles Leclerc oli noussut ensimm\xc3\xa4isell\xc3\xa4 kierroksella kolmanneksi ja nousi kilpailun k\xc3\xa4rkeen uusintal\xc3\xa4hd\xc3\xb6n j\xc3\xa4lkeen._NEWLINE_Ralph Boschung keskeytti yhdeks\xc3\xa4nnell\xc3\xa4 kierroksella. Kierroksella 13 Oliver Rowland ohitti toisena ajaneen Ghioton. Kierroksen 14 lopussa k\xc3\xa4rkipaikalla ajanut Leclerc k\xc3\xa4vi varikolla, mutta nousi silti loppujen lopuksi kilpailun voittoon, ohitettuaan viimeisell\xc3\xa4 kierroksella silloisen kilpailun johtajan Luca Ghioton, joka onnistui kierrosta aiemmin ohittamaan Rowlandin. My\xc3\xb6s Artjom Markelov pys\xc3\xa4htyi varikolla, mutta nousi lopulta kahdeksanneksi ohitettuaan viimeisell\xc3\xa4 kierroksella p\xc3\xa4\xc3\xa4suoralla Johnny Cecotton. Leclerc voitti uransa ensimm\xc3\xa4isen F2-kilpailun ensimm\xc3\xa4isess\xc3\xa4 GP-viikonlopussaan. Ghiotto oli toinen ja Rowland kolmas."